Je Estiene, fil dou noble baron Jehan, conte de Bourgoigne et signour de Salins, et je Johanne, fame doudit Estienne, fille çay en arieres Gauthier, signour de Vaignorriz, faisons savoir à touz... que nous, pour noz necessaires besoignes despagier, avons receu à empront bon et loial dou noble baron Jehan, conte de Bourgoigne et signour de Salins, nostredit pere, doux mile livres de tournois, en deniers nombrez, lesquies nous avons paié à noble baron Thiebaut, roy de Navarre, de Champaigne et de Brye conte palatin, nostre signour, pour nostre terre de Waignorriz aquiter et delivrer, lesques doux mile livres nous avons promis, par noz soirement sur sains evangiles corporelment doné, à rendre et à paier adit conte ou à son certain comandement qui ces presentes lettres auroit, six mois après la requeste faite à nous ou à l’um de nous, lequel que ce soit, doudit Jehan, conte, nostre pere, ou de son certain comandement qui ces presentes lettres auroit. Et à plus grant seurté, nous avons [donné] et mis en gaige en la main doudit conte, nostre pere, ou de son comandement qui ces lettres auroit, pour lesdites deux mile livres, toute nostre terre de Vaignorriz et toute la terre que avenue et eschoite nous est doudit Gauthier, jadis signour de Vaignorriz, nostre pere; et avons enloié encour en la main doudit conte, nostre pere, et de son comandement qui ces lettres auroit, touz noz biens et noz possessions, presenz et à venir, muebles et non muebles, pour lesdites doux miles livres de tornois, lesquies receu avons doudit conte, nostre pere, ensi con dessus est dit. Et est à savoir encour que nous avons promis adit conte, nostre pere, par nozdiz soirement, que nous contre la devantdite gagiere et les devantdites covenances ne vanrons, par nous ne par autruy, ne consentirons, à nostre pooir, que autres y viegne, et que nous ladite gagiere maintendrons et garantirons adit conte ou à son comandement qui ces lettres auroit, contre toutes genz à droit. Et avons guerpi touz droit et toute costume et abrenuncié à l’excepcion de non eue, non receue et non nombrée pecune, et à toute autre excepcion et droit qui valoir ou aidier nous porroient à venir contre le devantdit empront et ladite gagiere; et volons et outroions que, se nous ne paiens la devantdite some de pecune, ansi con dessus l’avons promis, que lidiz cuens, nostre pere, ou ses comandement qui ces lettres auroit, pooit panre et tenir de sa propre auctorité nostre devantdite terre et touz noz biens, ensi con dessus enloié les avons. Et est à savoir que, se lidiz cuens, nostres peres ou ses certains comandement, avoient riens receu de nostredite terre, avant que lesdites doux mile livres de tornois lour fussent perpaiés, ce que receu en seroit comperoit l’on et rabatroit de la devantdite some desdites doux mile livres. Et en tesmoing de ce, avons nous mis noz seaux pendant en ces presentes lettres; et à noz prieres et à noz requestes, nostre honorable pere en Jesus Crist Guillames, par la grace de Dieu arcevesques de Besençon, et messires Guyz de Rens, sires de Roches, ont mis lour seaux pendant en ces presentes lettres, en plus grant tesmoing de verté. Ce fut fait le diemanche après l’invencion de la Croiz, l’an de l’incarnacion Nostre Signour qui corroit par mil doux cenz sexante et trois. Item, les paroilles lettres dou roy de Navarre, qui parlent de ceste meisme obligacion et conferment les lettres devantdites.